Robotická súťaž v Žiari nad Hronom

FIRST® LEGO® League (FLL) je medzinárodná technologická súťaž pre deti a mládež organizovaná v troch vekových kategóriách od 4 do 16 rokov, ktorá vyzýva deti, aby mysleli ako vedci a technici. FIRST® LEGO® League každý rok ponúka účastníkom novú vzrušujúcu výzvu zameranú na konkrétnu spoločensky dôležitú tému. Minulé sezóny boli venované napríklad doprave tovarov, seniorom, efektívnemu učeniu sa, urbanistike, hospodáreniu s vodou, či výskumu vesmíru. Témou tohto ročníka pod názvom **SUPERPOWEREDSM** je energia budúcnosti a všetko s ňou spojené.

Centrum voľného času v Žiari nad Hronom je už 12. rok partnerom FLL na Slovensku a organizátorom regionálneho kola. Do tohto ročníka sa prihlásilo vyše 200 detí aj so svojimi trénermi z rôznych kútov Slovenska. Pod záštitou primátora mesta Mgr. Petra Antala a v spolupráci s MsKC Žiar nad Hronom sme pre všetkých účastníkov pripravili nezabudnuteľný deň plný zábavy, napätia a výhier. Spestrením boli aj aktivity na stanovišti, ktoré pripravil RÚVZ v Žiari nad Hronom, ako aj obľúbené súboje robotov v Robot Battle.

Tento rok sme prvýkrát pripravili Explore festival pre tímy kategórie Explore - deti vo veku 6 až 10 rokov, ktoré hravým spôsobom objavujú vedu, techniku a robotiku. Pracujú v šesťčlenných tímoch pod vedením trénera, skúmajú problém, hľadajú riešenia a svoj vytvorený tímový „poster“ prezentujú pred porotou. Na Explore festival sa prihlásilo 8 tímov, z toho 3 žiarske tímy – C-enter ZH (CVČ Žiar nad Hronom), CZŠ Legáčikovia (ZŠ s MŠ Š. Moysesa, Žiar nad Hronom) a Púpavienky (ZŠ, Ul. M. R. Štefánika, Žiar nad Hronom).

Kategóriu Challenge reprezentovalo 13 tímov vo veku od 9 do 16 rokov. Tímy spracovali zadanú výskumnú úlohu na tému SUPERPOWEREDSM , ktorej výsledky odprezentovali kreatívnym spôsobom pred odbornou porotou, okrem toho predstavili svojho naprogramovaného robota, s ktorým súťažili na herných stoloch v súťažnej kategórii „Robot GAME“. Roboty plnili dané úlohy – misie, za ktoré zbierali body. Dva víťazné tímy v celkovom poradí – TOMATO Team z Bratislavy a Robogen zo Zvolena získali postup do národného finále v Bratislave, ktoré sa uskutoční v marci 2023. Zo žiarskych tímov sa najlepšie umiestnil tím Legoheroes z Gymnázia M. Rúfusa, s ocenením v kat. Robot Design. Súťaže sa zúčastnil aj CZŠ tím zo ZŠ s MŠ Š. Moysesa a tím Banda technikov zo ZŠ, Ul. Dr. Janského zo Žiaru nad Hronom.

Poďakovanie patrí porotcom a rozhodcom Challenge i hodnotiteľom Explore, ktorí sú zárukou kvality a spokojnosti účastníkov turnaja.

Technickou i odbornou oporou pri organizácii FLL turnaja je Martin Čamaj, Martin Dekýš, FaboMusic a tento rok sa k nám pridal aj Dominik Olajec so svojimi kamarátmi.

Centrum voľného času si veľmi cení personálnu, materiálnu i odbornú spoluprácu s Technickými službami Žiar nad Hronom, spol. s.r.o., so ZŠ v našom meste, ako aj so SSOŠ technickou a Gymnáziom M. Rúfusa v Žiari nad Hronom a zamestnancami vedeckého pracoviska INOVAL pri ÚMMS SAV.

Vďaka našim **regionálnym sponzorom** bolo pre účastníkov pripravené občerstvenie a ceny pre všetkých členov súťažných tímov i trénerov. Ďakujeme firmám Grotto Trade, s. r. o , Coop Jednota Žarnovica, Veolia Žiar nad Hronom, Tubapack, a. s., Aprint s. r. o., a Československé cukrovinky Žiar nad Hronom.

Firmám Hydro Extrusion Slovakia a  Nemak Slovakia ďakujeme za finančnú podporu.

Ďakujeme všetkým ľuďom, ktorí sa nezištne podieľali na príprave 12. ročníka súťaže FIRST® LEGO® League v Žiari nad Hronom. Veríme, že sa stretneme všetci opäť o rok.

Kolektív CVČ Žiar nad Hronom